Diari Oficial de la Generalitat Valenciana


Sumari del DOGV 3336, del 23-09-1998 (1998/7686)

Plec de condicions per a adjudicar mitjançant concurs públic la concessió del dret de superfície per a la construcció i explotació d'un complex esportivoturístic per a la pràctica del golf a Benidorm.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3336

Data del DOGV
:   23-09-1998

Secció del DOGV
:   V. ALTRES ANUNCIS - B) LICITACIÓ DE CONTRACTES ADMINISTRATIUS

Número del document
:   1998/7686


Data del document
:   01-09-1998

Organisme emissor
:   Parc Tematic d'Alacant, SA

Tipus de document
:   Anunci

Descriptors 

:   * Benidorm
    * contracte administratiu

Plec de condicions per a adjudicar mitjançant concurs públic la concessió del dret de superfície per a la construcció i explotació d'un complex esportivoturístic per a la pràctica del golf a Benidorm. [1998/Q7686]
  
Per acord de la Comissió Executiva d'1 de setembre de 1998, de la Societat Parc Temàtic d'Alacant, SA, es fa públic el plec de condicions per a adjudicar, mitjançant concurs públic, la concessió del dret de superfície per a la construcció i l'explotació d'un complex esportivoturístic per a la pràctica del golf a Benidorm.
  
1. Objecte del contracte
  
Article 1
  
La Societat Parc Temàtic d'Alacant, SA, convoca un concurs amb la finalitat d'adjudicar la concessió del dret de superfície per a la construcció i explotació d'un complex esportivoturístic vinculat a la pràctica del golf.
  
El dret de superfície objecte de la concessió és el corresponent als terrenys delimitats a la zona esportiva i turística (àrea NNED-1) del Pla Especial director d'Usos i Infraestructures. Àrea del Parc Temàtic Finestrat-Benidorm, amb una extensió superficial de 165 hectàrees.
  
2. Termini de la concessió del dret de superfície
  
Article 2
  
El termini màxim de la concessió del dret de superfície serà de 75 anys comptats a partir de la data de la inscripció en el Registre de la Propietat del dret de superfície. Tot i això, en el cas que el termini per qual es realitze aquesta concessió siga inferior, podran acordar-se pròrrogues fins a esgotar el termini màxim de 75 anys.
  
3. Utilització dels terrenys
  
Article 3
  
La concessió del dret de superfície es realitza per a la construcció i instal·lació pel superficiari d'un equipament de caràcter esportiu i turístic, vinculat a la pràctica del golf. L'accés i utilització de les construccions i instal·lacions es farà mitjançant pagament d'un preu.
  
Article 4
  
La Societat Parc Temàtic d'Alacant, SA, permetrà l'adjudicatari l'ocupació del terreny assenyalat en l'annex d'aquest plec amb les lògiques modificacions que puguen derivar-se del projecte amb la llicència definitiva de l'Ajuntament de Benidorm, amb l'informe previ de la Subsecretaria d'Urbanisme i Ordenació Territorial. L'ocupació serà feta durant el període de la concessió del dret de superfície i amb la finalitat que s'hi especifica.
  
Article 5
  
L'entrega dels terrenys al concessionari es farà en el moment de la inscripció en el Registre de la Propietat de l'escriptura de concessió del dret de superfície.
  
Article 6
  
Les construccions i instal·lacions previstes en el projecte objecte de l'adjudicació i construïdes sobre aquests terrenys revertiran a l'entitat titular dels terrenys en el moment de l'extinció del contracte, independentment de quina en siga la causa.
  
Article 7
  
El superficiari es reserva el dret de tanteig i retracte sobre els terrenys en els quals recau el dret de superfície constituït, en el cas que siga venut per la Societat Parc Temàtic d'Alacant, SA.
  
4. Característiques de les construccions i les instal·lacions
  
Article 8
  
Les construccions i les instal·lacions a realitzar en el complex hauran de complir les condicions necessàries per a:
  
a) Organitzar campionats de golf d'alta competició.
  
b) Practicar el golf en qualsevol nivell.
  
c) Rebre instrucció per a la pràctica d'aquest esport.
  
Article 9
  
La proposta haurà de comprendre, com a mínim, les construccions i instal·lacions següents:
  
a) Dos camps de golf de 18 forats cadascun d'ells, amb un traçat que permeta recorreguts successius de nou forats.
  
b) Un camp d'entrenament d'especialitats.
  
c) Infraestructures de servei: llacs de regulació i dipòsit per als subministraments i regulació d'aigües i altres d'anàlogues.
  
d) Una escola de golf.
  
e) Serveis generals:
  
- Control de taquilles i espectadors.
  
- Oficines.
  
- Control informatitzat d'utilització d'instal·lacions.
  
- Sala de bastons i sabates i magatzem de carrets.
  
- Vestidors especialitzats.
  
- Centre de premsa.
  
- Zona de restauració.
  
- Sistema de plafons electrònics d'avisos.
  
- Servei de seguretat.
  
- Serveis industrials de manteniment.
  
- Àrea per a l'estacionament dels vehicles destinats a realitzar el recorregut pel camp de golf.
  
Article 10
  
Les construccions i instal·lacions, a proposta del concursant, podran incloure un màxim de dos hotels de la capacitat, qualitats i característiques establides en el pla especial. La presència o absència d'establiments hotelers en les propostes presentades a concurs no en serà determinant per a l'adjudicació.
  
Article 11
  
El concursant inclourà igualment en el projecte totes les condicions establides en l'estudi d'impacte ambiental del pla especial i les establides en la declaració d'impacte ambiental posterior. A més a més de tots els serveis i les instal·lacions exigibles per les disposicions legals i reglamentàries dels sectors afectats.
  
Article 12
  
S'admetran variants dels concursants sobre la concepció i prestacions que les instal·lacions puguen subministrar a més a més de les exigides, com a mínimes, en aquest plec, encara que la Societat Parc Temàtic d'Alacant, SA, es reserva la facultat d'admetre o denegar les dites variants.
  
Article 13
  
Igualment, la Societat Parc Temàtic d'Alacant, SA, podrà proposar altres característiques a incloure en el projecte d'execució redactat. Si aquestes característiques implicaven un augment del pressupost, la valoració serà feta entre l'adjudicatari i la Societat Parc Temàtic d'Alacant, SA, mitjançant un expedient contradictori de preus. El mateix sistema s'adoptarà en el cas que, com a conseqüència de les esmentades característiques, el pressupost quedara reduït.
  
Article 14
  
El cost de les obres de construcció de les instal·lacions necessàries per al funcionament del complex esportiu i turístic serà a càrrec del superficiari.
  
5. Projecte de construcció
  
Article 15
  
A partir de la data de comunicació de l'adjudicació, l'adjudicatari haurà de presentar el Projecte de Construcció i Execució de les Instal·lacions, en el termini de quatre mesos. Aquest projecte inclourà totes les obres i instal·lacions necessàries del complex per a un funcionament al complet. Igualment, en el mateix termini hauran de presentar qualssevol altres projectes complementaris que siguen necessaris per al funcionament.
  
Article 16
  
Les despeses d'aquests projectes aniran a compte de l'adjudicatari.
  
Article 17
  
Aquests projectes hauran de ser aprovats per la Societat Parc Temàtic d'Alacant, SA, a la qual correspon la supervisió i inspecció de les obres corresponents, sense perjudici de les facultats urbanístiques atribuïdes per la legislació vigent a l'Ajuntament de Benidorm i a la Generalitat Valenciana.
  
6. Pla d'obres
  
Article 18
  
La Societat Parc Temàtic d'Alacant, SA, als 15 dies de la formalització del contracte, en presència del superficiari, efectuarà la comprovació del replanteig fet abans de la licitació, i s'estendrà una acta la qual serà firmada per les dues parts interessades.
  
Article 19
  
Els licitadors hauran de presentar un pla d'obres i de les etapes en què aquestes es dividiran, tot indicant-ne les dates de començament i d'acabament, i es comptarà com a data de partida la de la concessió de la llicència d'obra municipal del projecte.
  
Per a la construcció del segon camp de golf haurà de prendre's com a data de referència de començament i d'acabament, la de la notificació al concessionari per la Societat Parc Temàtic d'Alacant, SA, de l'acabament de les obres públiques hidràuliques que permeten la dotació de cabal d'aigua suficient per al manteniment de les instal·lacions mitjançant la reutilització d'aigua prèviament depurada.
  
Article 20
  
Aquest pla obliga el superficiari, i l'incompliment serà objecte de sanció en la forma que s'estableix en aquest plec.
  
Article 21
  
Igualment, els licitadors proposaran les dates: de lliurament de la documentació detallada per al projecte de construcció, inferior a quatre mesos des de la data de la notificació de l'adjudicació; de començament de les obres i les instal·lacions, en el termini de sis mesos des de la notificació; i d'obertura, en el termini que es considere més convenient per a la correcta materialització. En aquest sentit s'ha de tenir en compte allò que estableix l'article 19 d'aquest mateix plec.
  
Article 22
  
La Societat Parc Temàtic d'Alacant, SA, es compromet a tenir acabades las obres d'infraestructures i xarxes de serveis generals i els proveïments corresponents (aigua, energia, clavegueram, accés rodat, i les altres que hi calguen) en el moment de l'acabament de les obres per l'adjudicatària.
  
7. Inspecció d'obres i penalitzacions
  
Article 23
  
La inspecció de les obres la farà la Societat Parc Temàtic d'Alacant, SA, sense perjudici de les facultats pròpies de la Generalitat Valenciana i de l'Ajuntament de Benidorm.
  
Article 24
  
L'incompliment dels terminis d'obra comportarà les mateixes penalitats que les establides en l'article 96 de la Llei de Contractes de les Administracions Públiques.
  
Al quart mes d'endarreriment s'entendrà extingit el dret de superfície.
  
Article 25
  
A l'efecte de l'article anterior, el superficiari podrà, per raons justificades, sol·licitar una pròrroga del termini d'execució amb anterioritat a l'acabament del termini oferit en el concurs i la seua resolució correspondrà a la Societat Parc Temàtic d'Alacant, SA. La pròrroga no podrà ser superior al 10% del termini d'execució oferit.
  
Article 26
  
Qualsevol altre incompliment derivat de la inspecció de les obres serà objecte de sanció en la forma que estableix aquest mateix plec
  
8. Normativa sectorial
  
Article 27
  
Les construccions i instal·lacions s'ajustaran al que disposa la legislació sectorial d'aplicació.
  
9. Explotació de les instal·lacions
  
Article 28
  
Totes les instal·lacions i serveis que figuren en el projecte, i les variacions que puguen produir-se'n en el funcionament, seran dedicades a les finalitats assenyalades en la proposta presentada pel licitador.
  
Article 29
  
Els licitadors proposaran un programa mínim d'activitats i d'actuacions, entre les quals s'inclourà algun campionat de nivell nacional o internacional, també es detallaran els dies de tancament previstos per al manteniment, setmanal, mensual o anual.
  
Article 30
  
El superficiari haurà de mantenir les instal·lacions en bon estat de funcionament i conservació, inclosos els serveis i les dependències annexes, per a la qual cosa realitzarà a càrrec seu les obres i el treballs que calguen.
  
Article 31
  
El superficiari sufragarà totes les despeses, tant ordinàries com extraordinàries que s'originen en l'explotació, incloses aquelles que per raó de tributs, subministraments, serveis i altres anàlegs es deriven d'aquesta.
  
Article 32
  
El superficiari vigilarà detalladament el funcionament de totes les instal·lacions per a garantir-ne la seguretat. Haurà d'atendre qualsevol indicació que siga feta per la Societat Parc Temàtic d'Alacant, SA, l'Ajuntament de Benidorm o la Generalitat Valenciana.
  
Article 33
  
El superficiari no podrà cedir ni traspassar els seus drets, sense l'aprovació de la Societat Parc Temàtic d'Alacant, SA. Els serveis podran ser explotats pel superficiari en contractacions amb tercers, el qual haurà de respectar totes les clàusules contingudes en aquest plec i amb les condicions de l'oferta que fera l'adjudicatari.
  
Article 34
  
El superficiari presentarà un estudi sobre el règim d'utilització de les construccions i les instal·lacions, en el qual s'haurà de preveure necessàriament:
  
1. Que formen part d'un equipament turísticoesportiu.
  
2. Que estaran, especialment, al servei dels veïns, residents i visitants de la Marina.
  
3. Un sistema d'accessibilitat preferent a les instal·lacions esportives del complex per als usuaris del sector hoteler.
  
4. La previsió de la realització de campionats de golf d'alta competició, de nivell nacional o internacional.
  
10. Pla financer
  
Article 35
  
El concursant presentarà en la seua oferta un pla financer a partir dels pressupostos, terminis de construcció i conservació de les instal·lacions i les obres, i del termini de concessió que ell proposa, i també un estudi sobre costos reals d'explotació i manteniment i dels preus que han de pagar els usuaris.
  
Article 36
  
Aquest pla financer haurà de contenir l'estudi oportú que justifique l'equilibri econòmic de l'actuació proposada, imprescindible per a l'acceptació com a vàlida de l'oferta feta per a aquest concurs.
  
11. Cànon de dret de superfície i explotació
  
Article 37
  
El superficiari s'obligarà a pagar anualment a la Societat Parc Temàtic d'Alacant, SA, el cànon en la quantia per aquest oferida. El dit cànon haurà de satisfer-se dins del primer trimestre de cada any natural i el seu pagament començarà a meritar-se des de la posada en explotació, mitjançant obertura al públic, del servei.
  
Article 38
  
L'expressat cànon es revisarà automàticament de forma anual, d'acord amb l'índex de preus al consum (IPC) corresponent a l'any natural precedent.
  
12. Preus
  
Article 39
  
D'acord amb el pla financer referit en els articles 34 i 35 d'aquest plec, els licitadors proposaran els preus previstos per als distints serveis que es presten a les instal·lacions. Els preus seran revisats bianualment per la Societat Parc Temàtic d'Alacant, SA, a petició de l'adjudicatari i d'acord amb l'índex de preus al consum dels dos anys precedents.
  
13. Garanties
  
Article 40
  
Per a prendre part en la licitació, cal acompanyar a la proposició i altres documents exigits el resguard de la Societat Parc Temàtic d'Alacant, SA, que acredite haver constituït a favor d'aquesta una garantia provisional de 56.456.042 (vint-i-cinc milions) de pessetes en metàl·lic o aval bancari.
  
Article 41
  
La garantia definitiva es fixa en el 4% de l'import del contracte adjudicat que haurà de constituir-la l'adjudicatari, en la mateixa forma que l'anterior, en el termini de 15 dies hàbils a partir del següent al de la notificació de l'adjudicació.
  
Article 42
  
En el mateix termini anterior, l'adjudicatari haurà d'acreditar, en la Societat Parc Temàtic d'Alacant, SA, haver satisfet l'import dels anuncis i reintegraments relatius a la publicitat de la licitació, i exhibir-ne els justificants.
  
14. Assegurances
  
Article 43
  
El superficiari assumirà la plena responsabilitat del bon fi de les instal·lacions i en serà l'únic responsable, tant davant la Societat Parc Temàtic d'Alacant, SA, com davant tercers, dels danys o accidents que es produïsquen durant l'execució, conservació i explotació d'aquestes.
  
Article 44
  
EL superficiari haurà de subscriure una pòlissa d'assegurança a tot risc pel valor total de les instal·lacions. La Societat Parc Temàtic d'Alacant, SA, figurarà com a beneficiària de la part del capital, i haurà d'assegurar que, conforme a anualitats d'amortització corresponent, estiga amortitzat en cada moment.
  
Article 45
  
El superficiari haurà, de subscriure una pòlissa d'assegurança d'accidents que cobrisca suficientment els danys, les lesions i la mort que puguen causar-se per qualsevol motiu al públic assistent a les diverses activitats dins del recinte, així com a tots els empleats de les instal·lacions.
  
Article 46
  
El superficiari presentarà a la Societat Parc Temàtic d'Alacant, SA, almenys amb 30 dies d'antelació a la data de l'obertura de les instal·lacions, els documents que acrediten haver subscrit les pòlisses d'assegurances a què al·ludeixen els dos articles anteriors.
  
15. Fiscalització i sancions
  
Article 47
  
La Societat Parc Temàtic d'Alacant, SA, fiscalitzarà la gestió del superficiari en tots els aspectes relacionats amb l'objecte i el desenrotllament del contracte i podrà dictar les ordres i disposicions que, en virtut de les inspeccions realitzades, resulten procedents.
  
Article 48
  
La Societat Parc Temàtic d'Alacant, SA, podrà imposar al superficiari i als que se subroguen en els seus drets, multes de quantia entre 500.000 i 1.000.000 de pessetes, per l'incompliment de les ordres dictades d'acord amb l'article anterior. Les dites sancions podran reiterar-se si persisteix el superficiari en el seu incompliment.
  
16. Extinció de la concessió del dret de superfície
  
Article 49
  
El dret de superfície s'extingirà:
  
1. Per acabament del termini que es va atorgar, si no hi ha acords de pròrroga.
  
2. Per incompliment del present plec per part de l'adjudicatari.
  
3. Per fallida del superficiari.
  
4. Per mutu acord entre la Societat Parc Temàtic d'Alacant, SA, i el superficiari.
  
5. Per destrucció total de les dependències, serveis i instal·lacions, o parcial que supere el 50% de la superfície construïda d'aquestes.
  
6. Per abandó, renúncia o falta d'abonament del cànon per part del concessionari en la forma establida en aquest plec, sense perjudici de les sancions que es pogueren produir.
  
A l'extinció del dret de superfície, per qualsevol de les causes anteriorment citades, revertiran automàticament i de ple dret a la societat titular dels terrenys totes les obres i instal·lacions realitzades i que figuren en el projecte.
  
Article 50
  
Sense perjudici de les inspeccions normals dirigides a assegurar la perfecta conservació de les instal·lacions, un any abans de la data d'extinció del dret de superfície, el superficiari haurà de realitzar al càrrec seu les obres i treballs necessaris per a la perfecta entrega d'aquelles en condicions d'absoluta normalitat per al seu correcte funcionament. La Societat Parc Temàtic d'Alacant, SA. podrà, en cas d'incompliment pel superficiari, destinar la fiança definitiva a aquests efectes, a l'igual que podrà executar, per compte i a càrrec seu, les obres i treballs a què fan referència aquest article, si l'import de la garantia definitiva resultara insuficient.
  
Article 51
  
L'incompliment de les obligacions que s'imposen al superficiari en el present plec, podrà determinar l'extinció del dret de superfície adoptada unilateralment per la Societat Parc Temàtic d'Alacant, SA.
  
A aquests efectes es consideraran especialment greus les següents accions:
  
1. Demora injustificada en el compliment dels terminis parcials de les obres i posada en servei de les instal·lacions i dependències.
  
2. Incompliment del programa mínim d'actuacions.
  
3. Greus negligències en la conservació de les construccions i instal·lacions, entenent-se com a tals aquells fets que donen lloc a la realització d'obres de conservació, a càrrec de la fiança per la Societat Parc Temàtic d'Alacant, SA, en més de tres ocasions.
  
4. Deficiència o abús en la prestació de serveis prèvia acreditació fefaent de la falta.
  
5. Desobediència reiterada del superficiari a les observacions realitzades per la Societat Parc Temàtic d'Alacant, SA, relacionades amb les obligacions contingudes en el present plec.
  
En els anteriors supòsits, la Societat Parc Temàtic d'Alacant, SA, podrà retenir les garanties constituïdes, i extingir el dret del superficiari.
  
Article 52
  
La fallida del superficiari determinarà l'extinció del dret de superfície i la pèrdua de la fiança, excepte que hi haja un acord per ambdues parts en què es garantisca a la Societat Parc Temàtic d'Alacant, SA, la total liquidació exempta de perjudicis i danys.
  
L'extinció de la personalitat jurídica del superficiari determinarà l'extinció del dret de superfície i la pèrdua de la fiança constituïda per aquell.
  
Article 53
  
L'acord mutu entre la Societat Parc Temàtic d'Alacant, SA, i el superficiari extingirà el dret de superfície en qualsevol temps, d'acord amb les condicions del conveni d'acabament del contracte que se subscriga entre ambdós.
  
Article 54
  
El dret de superfície s'extingirà a més a més, per abandó del superficiari. Es considerarà abandó pel superficiari quan, sense causa justificada prèviament, aquest deixe de prestar el servei durant més de quatre setmanes consecutives, retire el seu personal i en desatenga el funcionament.
  
17. Proposicions
  
Article 55
  
Els licitadors podran ser persones físiques o jurídiques, una o diverses reunides, en aquest cas actuaran solidàriament, i presentaran per a això poders o documentació que ho acredite. No estaran compreses en cap dels casos d'excepció assenyalats en l'article 20 de la Llei de Contractes de les Administracions Públiques o altres disposicions anàlogues. Així mateix, podran fer-ho per ells o representats per persona autoritzada mitjançant poder vàlid. Quan en representació d'una societat concórrega algun membre d'aquesta, haurà de justificar documentalment que està facultat per a això. Al representant l'afecten les causes d'incapacitat i incompatibilitat anteriorment referides.
  
Article 56
  
L'expedient d'aquest concurs, amb les condicions i altres documents que l'integren, podrà ser examinat i es prendran les notes que es necessiten als locals de la Societat Parc Temàtic d'Alacant, SA, sitis a l'edifici de la Cambra de Comerç d'Alacant, carrer Sant Ferran número 4, d'Alacant (CP 03002), en el termini de 45 dies hàbils a partir de la data de publicació de la convocatòria en el Diari Oficial de la Generalitat Valenciana, i en aquests dies i hores es podran presentar les pliques que continguen ofertes, dins d'un sobre únic, tancat, que podrà estar lacrat i en el qual figuraran els següents documents:
  
1. Resguard acreditatiu de la garantia provisional.
  
2. Declaració en què el licitador assegure, sota la seua responsabilitat, no estar sotmés en cap de les causes d'incapacitat i incompatibilitat, referides en el present plec.
  
3. Document nacional d'identitat del firmant de la proposició.
  
4. Si el licitador és una societat, escriptura de constitució d'aquesta.
  
5. Document acreditatiu de poder vàlid per a actuar.
  
6. Document acreditatiu de trobar-se al corrent de les obligacions tributàries i de Seguretat Social imposades per les disposicions vigents
  
7. Tres exemplars del projecte tècnic que expressen les obres d'urbanització i les instal·lacions i edificacions a realitzar. Almenys hauran d'incloure:
  
a) Esquema de l'estructura de l'edificació i instal·lacions, amb diagrames descriptius d'aquells elements més rellevants o significatius per a determinar el seu cost total.
  
b) Memòria de qualitats relativa, com a mínim, a les principals obres i elements d'urbanització a realitzar.
  
c) Característiques bàsiques de les xarxes de servei de la urbanització i directrius per a la seua implantació.
  
8. Projecte de la normativa reguladora de l'ús de les construccions i instal·lacions.
  
9. Pla financer de les obres.
  
10. Pla cronològic de la redacció del projecte, de l'execució de les obres i data d'inauguració.
  
11. Programes d'actuacions previstes per al primer any d'explotació, concreció de gestions realitzades o a realitzar amb aquesta finalitat, així com a possibles compromisos adquirits pels licitadors per al cas de ser adjudicataris.
  
12. Estudi sobre el règim d'utilització de les construccions i instal·lacions.
  
13. Proposta d'activitats paral·leles socioculturals.
  
14. Proposta de preus, d'acord amb l'oportú estudi del cost real de manteniment i explotació.
  
15. Tots aquells documents, relacionats amb l'explotació, que acrediten l'experiència professional; es valorarà haver portat la gestió en explotacions semblants.
  
El concursant haurà d'assenyalar el nom i domicili de la persona física que la represente a Alacant, a fi de poder trametre a aquesta les notificacions que calga.
  
El sobre que continga els documents esmentats serà firmat al revers per qui el presente; la conformitat amb el tancament i lacrat es farà a les dependències de la Societat Parc Temàtic d'Alacant, SA, on s'expedirà el rebut a l'entrega de les ofertes.
  
18. Adjudicació, caràcter discrecional. Efectes. Despeses
  
Article 57
  
La mesa del concurs estarà constituïda pels membres de la Comissió Executiva de la Societat Parc Temàtic d'Alacant, SA, presidida pel president del Consell d'Administració de la Societat Parc Temàtic d'Alacant, SA, i assistida pel secretari de dit Consell d'Administració. Es constituirà als locals de la Societat Parc Temàtic d'Alacant, SA, sitis a l'edifici de la Cambra de Comerç d'Alacant, carrer de Sant Ferran, número 4, d'Alacant (CP 03950), a les 11.00 hores de l'endemà hàbil a aquell en què finalitze el termini de presentació de proposicions. En acte públic s'obriran les pliques. Llegides les proposicions pel president, que podrà rebutjar les que no adjunten tota la documentació exigida en aquest plec i les no ajustades al model, que puguen produir dubte racional sobre la persona del licitador, preu oferit o compromís que contraguera, s'elevarà l'expedient amb tota la documentació a la Societat Parc Temàtic d'Alacant, SA, amb els assessoraments o dictàmens oportuns, que informaran sobre el major o menor avantatge de les proposicions admeses i contindran la ponderació dels criteris d'adjudicació indicats en aquest plec, mitjançant els quals aquesta Societat adjudique discrecionalment el concurs o el declare desert.
  
L'adjudicació es durà a terme tenint en compte els següents criteris, per l'ordre de preferència amb què apareixen enumerats:
  
1. Major qualitat de les obres, instal·lacions i serveis.
  
2. Major coherència en el tractament conjunt de l'actuació.
  
3. Millor programa d'actuacions, amb especial importància de l'organització de campionats de golf d'alta competició de nivell nacional i internacional.
  
4. Major experiència en la gestió d'actuacions semblants.
  
5. Major facilitat de l'accessibilitat dels usuaris del sector hoteler.
  
6. Menor termini d'execució de les obres.
  
7. Menor temps de la duració del dret de superfície.
  
8. Preus més acceptables per als usuaris.
  
9. Major cànon anual a percebre per la Societat Parc Temàtic d'Alacant, SA.
  
10. Altres millores que presente cada una de les proposicions.
  
La dita adjudicació serà notificada a l'adjudicatari perquè, dins dels 10 dies hàbils següents a la data en què siga rebuda la notificació, presente a les dependències de la Societat Parc Temàtic d'Alacant, SA, el document que acredite haver constituït la garantia definitiva, el rebut del pagament d'anuncis en butlletins oficials, premsa, ràdio i reintegraments de l'expedient, i aquest quedarà obligat, en qualsevol cas, al pagament dels impostos corresponents a l'adjudicació, inclòs del valor afegit. Seran per compte de l'adjudicatari totes les despeses i impostos que es deriven de la formalització del contracte i, si fa el cas, de la inscripció de la concessió del dret de superfície, així com els que resulten de la construcció dels edificis i instal·lacions i de la seua explotació.
  
El contracte s'entendrà acceptat a risc i ventura de l'adjudicatari, en els termes que per al contracte de concessió de servei públic estableix l'article 99 de la Llei de Contractes de les Administracions Públiques.
  
19. Legislació aplicable
  
Article 58
  
En tot allò que no s'estableix en el present plec, s'atendrà a allò que disposa la Llei de Contractes de les Administracions Públiques i en el plec general de condicions, aprovat pel Consell de la Generalitat Valenciana, referides a la Societat Parc Temàtic d'Alacant, SA, la qual ocuparà una posició semblant a la de la Conselleria d'Obres Públiques, Urbanisme i Transports, sempre que siga compatible amb la legislació civil, mercantil i fiscal.